SKRIFTLIG FORESPØRGSEL E-0446/00

af Christos Folias (PPE-DE) til Kommissionen

(24. februar 2000)

Om: Officielle sprog og Kontoret for Harmonisering i Det Indre Marked

Der verserer en klagesag for De Europæiske Fællesskabers Ret i Første Instans mod Kontoret for Harmonisering i Det Indre Marked (varemærker, mønstre og modeller) vedrørende gyldigheden af bestemmelsen i forordning 40/94(1) om EF-varemærker, hvori det er fastsat, at Harmoniseringskontorets sprog er engelsk, fransk, italiensk, spansk og tysk, hvorved alle de øvrige officielle sprog i Den Europæiske Union udelukkes.

Kommissionen har grebet ind i sagen til fordel for bevarelse af denne bestemmelse.

Den omtalte bestemmelse udgør en meget alvorlig fravigelse fra det grundlæggende princip om ligestilling af de 11 officielle EU-sprog og er en åbenlys diskrimination af de øvrige sprog, men også af de europæiske borgere, som taler disse sprog. Disse borgere bliver således berøvet retten til at kommunikere, få oplysninger og gøre deres rettigheder gældende på deres eget sprog, når det drejer sig om spørgsmål, der hører under kompetenceområdet for Harmoniseringskontoret i Alicante. Det er nok kun at nævne ét eksempel: Harmoniseringskontorets officielle tidende udgives kun på de 5 ovennævnte sprog.

Eftersom Den Europæiske Union har 11 officielle sprog, og Kommissionen som traktaternes vogter har pligt til at respektere dens 11 sprog og at arbejde på disse sprog, bedes den oplyse:

1. Af hvilke grunde og med hvilket formål besluttede Kommissionen at gribe ind i en sag, som Rådet i øvrigt griber ind i til fordel for den omstridte bestemmelse?

2. Hvorledes kan denne indgriben forliges med Kommissionens pligt til at respektere traktaterne og følgelig også Fællesskabets 11 officielle sprog, især eftersom Kommissionen i sit forslag herom ikke havde medtaget denne eller en lignende bestemmelse om at begrænse Harmoniseringskontorets sprogordning til de 5 ovennævnte sprog?

3. Har Kommissionen til hensigt at gennemføre den samme sprogordning i sit eget arbejde, eller planlægger den at foreslå Rådet at begrænse Fællesskabets officielle sprog til de ovennævnte 5 sprog?

(1) EFT L 11 af 14.1.1994, s. 1.

Svar afgivet på Kommissionens vegne af Romano Prodi

(10. april 2000)

Det ærede medlem stiller spørgsmål vedrørende en sag, der verserer for Retten i Første Instans. Kommissionen vil således kun kommentere spørgsmålene kortfattet uden at gå ind på detaljer, som Retten skal behandle.

Den giver derfor følgende svar på spørgsmålene:

1. Kommissionen besluttede at gribe ind i sagen og støtte Rådet og Kontoret for Harmonisering i Det Indre Markeds opfattelse, da den fandt, at det på grund af sagens institutionelle betydning var nødvendigt, at den tog et standpunkt.

2. Det er rigtigt, at den begrænsning af Harmoniseringskontorets sprogordning, som blev besluttet af Rådet, ikke var medtaget i Kommissionens originale forslag til en forordning om at oprette Harmoniseringskontoret. Kommissionen mener imidlertid, at den endeligt vedtagne sprogordning er lovlig på baggrund af, at det er nødvendigt at finde en balance mellem princippet om ligebehandling og effektiviteten af Fællesskabets varemærkesystem.

3. Kommissionen har hverken planer om at gennemføre den samme sprogordning i sit eget arbejde eller om at begrænse antallet af Fællesskabets officielle sprog.